George Eliot

George Eliot, jaiotzez Mary Ann Evans (Nuneaton, Warwickshire, Ingalaterra, 1819ko azaroaren 22a - Chelsea, Londres, Ingalaterra, 1880ko abenduaren 22a), ingelesezko nobelagile, kazetari eta itzultzailea izan zen.

 Bizitza 
Mary Ann Evans Nuneatonen jaio zen, Warwickshiren (Ingalaterra), 1819ko azaroaren 22an. Gurasoak Robert Evans (1773-1849) eta Christiana Pearson (1788-1836) izan zituen eta bikotearen hirugarren seme-alaba izan zen. Senideak Christiana -Chrissey- (1814-1859), Isaac (1816-1890) eta 1821ean hilabete batzuk iraun zituzten bixki pare bat izan ziren. Aitaren aurreko ezkontza batetik beste bi ere bazituen: Robert (1802-1864) eta Fanny (1805-1882).

Robert Evans Newdigate sendiarentzat ari zen lanean, Arbury Hall Estaten gidari, Warwickshiren. Mary Anne jaio eta gutxira, 1820an, sendia Griff izeneko etxera aldatu zen, Nuneaton eta Bedworth artean. Neska azkarra eta irakurle amorratua, ez zuen ezkontzarako zorte handirik aurreikusten, ez baitzuen bere burua fisikoki dotore kontsideratzen. Hori horrela, aitak ere neskatxaren hezkuntza zaintzea komeni zela erabaki zuen. 5 eta 9 urte bitartean, Chrissey ahizparekin egon zen Latham andereñoaren Attleborougheko eskolan eta 9 eta 13 artean, berriz, Wallington anderearekin, Nuneatonen. 13tik 16ra arteko epean, Miss Franklin eskolan izan zen, Coventryn.

Aitaren lanaren kontsiderazioan, Arbury Halleko liburutegirako sarrera ireki zioten eta honek asko lagundu zuen bere autoikasketan eta ikasitakoaren eduki zabalean.

 Ibilbidea 
Erlijio ebanjelikoan eta arau moral artean hezia izan bazen ere, berehala alde egin zuen hortik eta arrazionalismo intelektualera hurbildu zen, Spinoza edo Feuerbachenganako zaletasunaren ondorio. Stuart Mill eta Herbert Spencer ere bere harreman intelektualen artean zeuden.

George Elioten eleberriek estilo errealista dute eta britainiar probintzia bizitza eta gariako bizitzeko zailtasuna adierazten dute, ezkortasunean murgildurik. Konflikto moraletan egiten du so eta egiaren defentsa aldarrikatzen du.

Gizonezko izena erabili zuen, bere lanak kontsiderazioa izan zezan. Garai hartan oso emakume gutxik argitaratzen zuten bere egiazko izena erabiliz eta George Eliotek idazle erromantikoaren irudiari alde egin nahi zion. Eskandaluari ere ekidin nahi zion, 1854az geroztik, Mary Ann George H. Lewes kazetariarekin baitzebilen harremanetan eta gizon ezkondua baitzen hau. Harreman honek 1878ra arte iraun zuen, George hil zen arte, alegia.

1880an, bikotearen lagun mina zen John W. Cross gaztearekin ezkondu zen.

 Bizitza sentimentala eta lehen argitalpenak 
1851ean ezagutu zuen George Henry Lewes filosofo eta kritikoa eta, 1854rako, elkarrekin bizi ziren. Lewes Agnes Jervisekin ezkonduta zegoen, baina ezkontza irekia izango zutela adostuta zeuden. Bikote honek 3 seme-alaba izan zituen eta, Agnesek beste 4 ume izan zituen Thornton Leigh Huntekin. Lewes izendatu zuten haur hauen aita, baina badirudi ez zela egia eta adulterioan lagundu zuela kontsideratu zuten eta ez zioten dibortziorik eman.

1854ko uztailean, Lewes eta Evansek Weimar eta Berlinera bidaiatu zuten. Evans itzulpenak egiten ari zen garai horretan. Alemaniarako bidaia eztei bidaia izan zen Evans eta Lewesentzako, ezkonduta bezala sentitu baitziren. Marian Evans Lewes esaten zion bere buruari. Harreman "bereziak" ez ziren harritzekoak garaiko gizartean: Charles Bray, John Chapman, Friedrich Engels edo Wilkie Collinsek, denek zituzten ezkontza tipikotik at zeuden harremanak, baina Lewes eta Evansek baino diskrezio gehiago erabili zuten.

Lehen eleberria 1859an argitaratu zuen, Adam Bede, eta arrakasta izan zuen berehalakoan eta jakin mina autorea nor ote zen. Espekuazioak ixiltzearren, Marian Evans Lewesek autorea bera zela argitu zuen eta, horren ondorioz, lehen zale zituen irakurle asko eskandalizatu egin zen. Hala ere, badirudi eskandaluak ospe gehiago emateko balio izan zuela eta fikzioan sakontzeko egonkortasuna ere bai.

1877rako George Eliot erabat onartuta zegoen idazlea zen. Hurrengo eleberria The Mill on the Floss izan zen eta horrela idatzi zuen dedikatorian:

Azken eleberria 1876an argitaratu zuen, Daniel Deronda, eta, ondoren, Lewes eta biak Witleyra, Surreyra, aldatu ziren bizitzera. Tamalez, Lewesen osasuna okerrera zihoan eta, 2 urte geroago, hil egin zen, 1878ko azaroaren 30ean.

Ondorengo 2 urteetan, George Eliot Lewesen azken lanak txukuntzen aritu zen eta gero, John W. Crossekin eskoziarrarekin ezkondu zen.

 Azken urteak eta heriotza 
1880ko maiatzaren 16an, berriro jarri zen Eliot izena denen ahotan, senarra bera baino 20 urte gazteagoa baitzen. Crossek ez zuen egonkortasun handirik gozatzen eta eztei bidaian bertan Veneziako kanalera egin zuen salto balkoitik behera. Bizirik atera zen eta Ingalaterrara itzuli ziren. Bikoteak etxe berria hartu zuen Chelsean, baina berehala hasi ziren Elioten ajeak eta 1880ko abenduaren 22an hil zen, 61 urte zituenean.

Ez zuten Westminster abadian ehortzi, erlijio kristauari uko egin baitzion eta Lewesekin izandako bizitza "irregularra" ez zuten garaikoek ahaztu. Highgate hilerrira eraman zuten, eta George Henry Lewesen ondoan; oso gertu zuen Karl Marxi eskainitako monumentua.

 Lanak 
 Eleberriak 
 Adam Bede, 1859
 The Mill on the Floss, 1860
 Silas Marner, 1861
 Romola, 1863
 Felix Holt, the Radical, 1866
 Middlemarch, 1871–72
 Daniel Deronda, 1876

 Poesia 
 The Spanish Gypsy, 1868
 Agatha, 1869
 Armgart, 1871
 Stradivarius, 1873
 The Legend of Jubal, 1874
 Arion, 1874
 A Minor Prophet, 1874
 A College Breakfast Party, 1879
 The Death of Moses, 1879
 From a London Drawing Room
 Count That Day Lost
 I Grant You Ample Leave

 Kanpo estekak 
 "The Life of Jesus Critically Examined" (itzulpena, David Strauss) 1846
 "The Essence of Christianity" (itzulpena, Ludwig Feuerbach) 1854
 "Three Months in Weimar", 1855
 "Silly Novels by Lady Novelists", 1856
 "The Natural History of German Life", 1856
 Scenes of Clerical Life, 1858
 The Sad Fortunes of the Rev. Amos Barton
 Mr Gilfil's Love Story
 Janet's Repentance
 The Lifted Veil, 1859
 Brother Jacob, 1864
 "The Influence of Rationalism", 1865
 Impressions of Theophrastus Such, 1879

Kategoria:Ingelesezko idazleak
Kategoria:Ingalaterrako idazleak
Kategoria:Warwickshire konderriko jendea
Kategoria:Ingalaterrako saiakeragileak
Kategoria:Ingalaterrako eleberrigileak
Kategoria:Ingalaterrako poetak
Kategoria:Ingalaterrako itzultzaileak
Kategoria:XIX. mendeko emakume idazleak
Kategoria:Londresen hildakoak
Kategoria:Londresko Unibertsitateko ikasleak
Kategoria:Ingalaterrako ateoak